
ประกาศเทศบาลตำบลนาบอน
เรื่อง   การรณรงค์ป้องกันและควบคุมโรคไข้เลือดออก
.........................................

ด้วยสถานการณ์ปัจจุบัน โรคไข้เลือดออกเป็นปัญหาสาธารณสุขที่สำคัญ จะเห็นได้ว่าตลอดระยะเวลาที่ผ่านมา จนถึงปัจจุบันจะพบผู้ป่วยด้วยโรคไข้เลือดออกหลายรายและมีแนวโน้มเพิ่มมากขึ้น เนื่องจากสภาพอากาศที่มีความแปรปรวน ปรากฏการณ์ของภาวะโลกร้อน ระบบนิเวศน์เปลี่ยนแปลงไป ระยะฟักตัวของยุงที่เป็นพาหนะของโรคไข้เลือดออกสั้นลง เทศบาลตำบลนาบอน จึงดำเนินการรณรงค์ควบคุมและป้องกันโรคไข้เลือดออกในพื้นที่เขตเทศบาลตำบลนาบอน โดยออกพ่นหมอกควันกำจัดยุง ทั้ง 2 ชุมชนสัปดาห์ละ 1 ครั้ง


ฉะนั้น จึงใคร่ขอความร่วมมือจากท่านผู้เป็นเจ้าของบ้านเรือนที่พักอาศัย โปรดให้ความร่วมมือกับเจ้าหน้าที่ของเทศบาล ในการดำเนินงานพ่นหมอกควัน โดยปิดประตูหน้าต่างทุกบานให้มิดชิด นำเด็กเล็ก คนชราและสัตว์เลี้ยงออกนอกบริเวณ และควรปกปิดภาชนะใส่อาหาร และตู้ใส่เสื้อผ้าป้องกันสารเคมีปนเปื้อน และวิธีปฏิบัติตนในการกำจัดลูกน้ำยุงลาย ด้วยมาตรการ 4 ป. ดังนี้


1. ปิด : ปิดฝาโอ่งหรือภาชนะใส่น้ำให้มิดชิด หรือใส่ทรายกำจัดลูกน้ำในภาชนะที่ไม่สามารถปิดฝาได้
     
2. เปลี่ยน : เปลี่ยนน้ำในแจกัน จานรองตู้กับข้าว หรือจานรองกระถางต้นไม้ทุก 7 วัน
     
3. ปล่อย : ปล่อยปลากินลูกน้ำในอ่างน้ำหรือบ่อซีเมนต์ ปลูกต้นไม้
     
4. ปรับปรุง : ปรับปรุงสิ่งแวดล้อมบริเวณบ้านให้สะอาด โดยกำจัดเศษภาชนะ วัสดุ หรือพลาสติกที่มีน้ำขัง เพื่อไม่ให้เป็นแหล่งเพาะพันธุ์ลูกน้ำยุงลาย

จึงประกาศมาเพื่อทราบโดยทั่วกัน


 ประกาศ ณ วันที่  29  มิถุนายน พ.ศ.2553

 นายวิเชียร รัตนสุภา

